Korábban is érkezett állami megkeresés a Facebookhoz adatigénylés kapcsán, idén azonban sokkal több ilyen esetre került sor.

Míg tavaly 234 megkeresés alkalmával összesen 390 magyar felhasználóról érdeklődött a Facebooknál valamilyen magyarországi állami szerv, idén sokkal több fiókra voltak kíváncsiak: az Átlátszó szerint

2018 első felében 341 megkeresés során 532 fiókról kértek ki adatokat.

A Facebook néhány éve, 2013 óta tartja nyilván a hozzájuk érkező kormányzati adatkéréseket, hogy ezek hány százalékát fogadják el, és hány esetben adnak ki információt a felhasználókról. Olyan adatokról van szó, mint a regisztráció dátuma, hogy milyen régóta használják a szolgáltatást, de az sem ritka, hogy a felhasználóval kapcsolatos személyes információra kíváncsiak, vagy arra, milyen IP címről jelentkeznek be, és miket publikálnak a közösségi oldalon.

Több esetben azonban nem csak Facebook adatokra kíváncsiak a kormányzati szervek, a kérés a céghez tartozó más szolgáltatásokra, például az Instagramra, a Whatsappra, de a Messengerre is kiterjedhet.

Fotó: Pixabay / kropekk_pl

A kormányzattól idén érkezett megkeresések kicsivel több mint felét teljesítette a Facebook.

Szeptemberben derült ki, hogy a Miniszterelnöki Kabinetiroda több közösségi oldal, köztük a Facebook és a Twitter felületén megjelent bejegyzéseket és cikkeket figyeltet egy magáncéggel. Ha ön is bevédené a fiókját a leskelődés ellen, ahhoz itt talál segítséget.

Ha máskor is tudni szeretne hasonló dolgokról, lájkolja a HVG Tech rovatának Facebook-oldalát.